РЕГЛАМЕНТ (ЕС) № 1269/2009 НА КОМИСИЯТА
от 21 декември 2009 година
за изменение на Регламент (ЕО) № 243/2007 по отношение на минималното съдържание на фуражната добавка в храните, предназначени за свине за угояване
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
като има предвид, че:
(1)
С Регламент (ЕО) № 243/2007 на Комисията (2) ензимният препарат 3-фитаза, получен от Aspergillus niger (CBS 101 672), бе разрешен като фуражна добавка от категорията на зоотехническите добавки за срок от десет години за употреба при отбити прасенца, свине за угояване и пилета за угояване.
(2)
В съответствие с член 13, параграф 3 от Регламент (ЕО) № 1831/2003, притежателят на разрешителното за посочения ензимен препарат, BASF SE, подаде заявление, с което иска промяна на условията на разрешителното за свине за угояване чрез намаляване на минималното съдържание на добавката във фуражите. Посоченото заявление бе придружено от необходимите данни, които подкрепят искането за изменение.
(3)
В становището си от 7 юли 2009 г. Европейският орган за безопасност на храните стига до заключението, че са налице достатъчно данни, които потвърждават ефикасността на получения от Aspergillus niger (CBS 101 672) ензимен препарат 3-фитаза при свине за угояване при по-ниско минимално съдържание, равно на 100 FTU на килограм пълноценна храна (3).
(4)
Регламент (ЕО) № 243/2007 следва да бъде съответно изменен.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В приложението към Регламент (ЕО) № 243/2007 в седмата колона „Минимално съдържание“ думите „280 FTU“ се заменят със „100 FTU (4)“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2009 година.